Det er ikke længere muligt at vente på bussen indenfor på Hobro Busterminal efter klokken 18. Nordjyllands Trafikselskab oplever nemlig, at en gruppe unge skaber utryghed efter mørkets frembrud. - Vi oplever unge mennesker, der bruger ventefaciliteterne til andet end det, de er tiltænkt. De holder fester og hygger sig, men det skaber utryghed for de kunder, der bruger faciliteterne, siger Mette Henriksen, der er chef for Salg og Kunder hos Nordjyllands Trafikselskab. Nordjyllands Trafikselskab har fået henvendelser om de unge, som bruger ventefaciliteterne til at drikke alkohol, ryge, feste og køre knallert indenfor. Det har stået på det seneste halve år, men nu er det slut. Politiet vil finde en løsning Nordjyllands Politi er draget ind i sagen om balladen på Hobro Busterminal, og det er langt fra første gang, at ordensmagten oplever, at unge samles og laver ballade og skaber utryghed i områder med bus- eller togstationer. - Vi kommer nu til at være mere synlige og indgå i en dialog med de unge og finde en løsning, som borgere og de unge kan være tilfredse med, siger Mikkel Mitchell, politikommissær fra Nordjyllands Politi. Og problemstillingen er da også kendt hos Nordjyllands Trafikselskab fra andre nordjyske stationer. - Vi oplever det generelt på vores terminaler, at de unge forsamler sig, og det kan jeg godt forstå, for det er tørt og varmt, men det er til gene for de kunder, der venter på busser og toge, fast Mette Henriksen. Unge risikerer sigtelser Politikommissæren tilføjer, at der i Hobro er tale om en gruppe unge mennesker, som politiet kender i forvejen, og han afviser ikke, at der kan komme konsekvenser for de unge mennesker. - Der kan komme en sigtelse for overtrædelse af ordensbekendtgørelsen, fastslår Mikkel Mitchell. Håber snart igen at åbne Nordjyllands Trafikselskab håber, at der snart kan falde ro over gemytterne igen, så man atter vil kunne opholde sig i ro og mag indenfor på Hobro Busterminal - også i aftentimerne. Indtil videre må folk, der skal med bussen efter klokken 18 nøjes med at stå udenfor og vente.

Opsummering:
En gruppe unge holder fester og kører på knallert på Hobro Busterminal. Nu lukker Nordjyllands Trafikselskab terminalen i aftentimerne.